Fram2

Fram2 bija ASV uzņēmuma SpaceX kosmosa kuģa Crew Dragon lidojums. Četru neprofesionālu kosmonautu misiju finansēja un vadīja ķīniešu izcelsmes Maltas kriptovalūtu uzņēmējs Čuņs Vans. Kuģi orbītā (pirmo reizi pilotējams kuģis polārā orbītā) palaida 2025. gada 1. aprīlī. Misija pētīja Zemes polāros apgabalus un to kosmisko vidi. Nolaižamais aparāts uz Zemes atgriezās 4. aprīlī.

Misijas nosaukums dots par godu norvēģu polārpētniecības kuģim Fram, kas pirmais no 1893. līdz 1912. gadam veica ekspedīcijas gan uz ziemeļu, gan uz dienvidu polārajiem apgabaliem. Apkalpe kosmosā nogādāja gabalu no kuģa tīkkoka klāja.

Fram2 tika izmantots kosmosa kuģa nolaižamais aparāts Resilience (C207), kas kosmosā bija lidojis trīs reizes. Tam saslēgšanās mezgla vietā bija panorāmas kupols, kas pirmo reizi lidoja Inspiration4 misijā.
Nesējraķetei izmantota pirmā pakāpe (sērijas numurs В1085), kas bija jau izmantota piecas reizes.

 Apkalpe 
Fram2 apkalpe augšupceļā un lejupceļā:
Kosmonauts PozīcijaLidojums pēc skaitaValsts, organizācija Čuņs Vans ↑↓ Misijas komandieris 2.  Jannike Mikelsena ↑↓ Kosmosa kuģa komandieris 1.  Rabea Roge ↑↓ Pilots 2.  Eriks Filipss ↑↓ Misijas speciālists 1. 

Čuņs Vans ir dzimis Ķīnā, un ir līdzdibinājis F2Pool — vienu no pirmajiem Bitcoin rakšanas kopfondiem Ķīnā un vienu no lielākajiem pasaulē. Kopš 2017. gada viņš ir Sentkitsas un Nevisas pilsonis, bet kopš 2023. gada — Maltas pilsonis. Kosmiskā lidojuma laikā viņam uz skafandra bija Maltas karogs. Vans bija misijas komandieris.

Jannike Mikelsena ir dzimusi Apvienotajā Karalistē, Skotijā, bet tagad ir Norvēģijas pilsone. Viņa ir kinematogrāfe un filmu režisore, kura strādā virtuālās realitātes kinematogrāfijas, 3D animācijas un papildinātās realitātes tehnoloģiju jomā, filmējot riskantos apstākļos (Arktika, jūra). Lidojuma laikā viņai uz sava skafandra bija Norvēģijas karogs. Mikelsena bija kosmosa kuģa komandiere ar tradicionālajiem operatīvajiem pienākumiem, kas uzticēti tipiskam NASA komandierim.

Rabea Roge ir Vācijas pilsone, elektroinženiere. Viņa nodarbojas ar robotizētiem transportlīdzekļiem Arktikas apstākļos.

Eriks Filipss ir Austrālijas polārpētnieks, piedzīvojumu meklētājs, polārais gids.

 Lidojuma gaita 
Fram2 tika palaists  01:46:50 UTC ar nesējraķeti Falcon 9 Block 5 no Kenedija Kosmosa centra starta laukuma LC-39A.
Pēc derīgās kravas atdalīšanas raķetes pirmā pakāpe nolaidās uz peldošās platformas A Shortfall of Gravitas. Tā kā kosmosa kuģis tika ievadīts polārā orbītā, un starta trajektorija atšķīrās no agrākajiem Crew Dragon lidojumiem, bija jāizskata jauni glābšanas scenāriji, ja raķete avarē.

Apkalpe novēroja un pētīja ziemeļblāzmai līdzīgas parādības, piemēram, STEVE un zaļos fragmentus, un veica eksperimentus ar cilvēka ķermeni, tostarp pirmo cilvēka rentgena attēlu kosmosā. Apkalpe arī mēģināja izaudzēt austersēnes — pirmās kosmosā audzētās sēnes. Roge īstenoja lēni skenētu televīzijas attēlu raidījumu sēriju, izmantojot radioamatieru sakarus, kas paredzēta izglītības grupām, kuras sacentās pasākumā ar nosaukumu Fram2Ham.

2025. gada 4. aprīlī 16:19:28 UTC kosmosa kuģa nolaižamais aparāts nosēdās Klusajā okeānā netālu no Oušensaidas krastiem Kalifornijas štatā (koordinātes 117,7° rietumu garuma 33,0° ziemeļu platuma). Tā bija pirmā Crew Dragon nosēšanās Klusajā okeānā. Agrāk tikai kravas kuģi SpaceX Dragon 1 bija nosēdušies Klusajā okeānā, bet 2019. gadā SpaceX un NASA pārcēla nolaižamā aparāta izcelšanas operācijas uz ASV austrumiem (Atlantijas okeānu). Šis solis ļāva pēc nolaišanās astronautiem un svarīgākajām kravām ātrāk atgriezties Kenedija Kosmosa centrā, un SpaceX Floridā atvēra objektu, kurā pēc lidojuma uzņemt kapsulas un sagatavot tās nākamajam lidojumam.
Šim risinājumam bija neparedzēti trūkumi: pirms ieiešanas atmosfērā bija jāatdala servisa nodalījums, un, lai gan inženieri paredzēja, ka tas sadegs, SpaceX uzzināja par vismaz četriem gadījumiem, kad uz zemes tika atrastas servisa moduļa atliekas. Atgriešanās pie nolaišanās Klusajā okeānā nozīmē, ka servisa nodalījums var palikt piestiprināts ilgāk un tikt novirzīts uz nomaļu okeāna apgabalu, sauktu par Nēmo punktu (iesaukts par "kosmisko aparātu kapsētu"), kur jebkuras atlūzas, kas nesadeg pēc iziešanas cauri atmosfērai, visticamāk, nenodarīs kaitējumu.

 Atsauces 

 Ārējās saites 

 FRAM2
 FRAM2  SpaceX
 Crew Dragon Gunter Dirk Krebs

Kategorija:Dragon kosmosa kuģis